Lav et referat af nedenstående tekst:

Tekst:
Folketinget kommer under stadig større pres for at genindføre den tidligere ordning for statsstøtten til landets 34 egnsteatre. Kunstrådets Scenekunstudvalg opfordrede tirsdag i en pressemeddelelse kulturminister Carina Christensen (K) og Folketingets partier til at vende tilbage til en statsrefusion på 50 pct. af kommunernes udgifter til disse teatre. Ordningen blev ændret i 2007, så statens refusion hvert år fastsættes på finansloven. I år er den sat ned til 40 pct., hvilket kommunerne og teatrene først modtog besked om flere dage inde i 2009. Udvalget for scenekunst konstaterer, at mange kommuner og teatre allerede oplever store problemer med ordningen. Udvalget baserer det på tilbagemeldinger fra de konsulenter, der er udpeget til at følge egnsteatrene. - Konsulenterne har set flere kreative forslag til, hvordan kommunerne vil skubbe den nedsatte statslige refusion videre til egnsteatrene. For de aftaler, der forhandles i øjeblikket, har der været eksempler på, at kommuner sætter deres tilskud til det lokale egnsteater ned med, hvad der svarer til den nedsatte refusion, hedder det i pressemeddelelsen. Scenekunstudvalget fastslår, at flere egnsteatre kommer til at lide væsentlige økonomiske tab som følge af, at Folketinget har nedsat den statslige refusion. - Der skal handles nu, hvis vi skal skabe tryghed i kommunerne. At vente, til en ny teaterlov er vedtaget, kan betyde mange års ventetid. En ventetid, der kan koste flere teatre dyrt, vurderer udvalget. /ritzau/

Referat:
Kunstrådets udvalg for scenekunst vil have Folketinget til at genindføre fast refusionsordning for egnsteatrene. Ny ordning giver flere af dem store problemer.